Agterbaaiers laat laaste kans deur die vingers glip | Netwerk24
Agterbaaiers laat laaste kans deur die vingers glip
Deur Murphy Roberts 03 September 2018 06:01
Goeie verdediging was aan die orde van die dag. Bo word 'n speler van St. Helenabaai deur Pella vasgevat.Foto:
St. Helenabaai het Saterdag in 'n spannende wegwedstryd met 13-16 teen Pella vasgeval nadat hy rustyd 13-10 voor was.
Die Agterbaaiers het die wiskundige kans wat hulle gehad het om die uitspeelronde te haal, finaal gegroet.
Die besoekers het met 'n sterk wind agter die blad gespeel en die eerste 30 minute van die wedstryd oorheers.
Hulle was in 'n stadium 13-0 voor.
Pella, met sy een voet reeds in die uitspeelronde, het egter met die wind in sy gesig gewys hy is die hongerste van die twee spanne. St. Helenabaai het in die eerste helfte verskeie geleenthede geskep, maar rotsvaste verdediging van die tuisspan het verhoed dat die besoekers meer punte aanteken.
Die tuisspan het die paar keer wat hy in die besoekers se gebied gekom het, goed gebruik en punte aangeteken. Die besoekers het in die tweede helfte gesukkel om die wind baas te raak en Pella het baie meer gebiedsvoordeel geniet.
St. Helenabaai se skitterende verdediging het die tuisspan egter gekniehalter om sy gebiedsvoordeel in punte om te skep. Twee strafdoele deur Jade Solomons het egter Pella se wa deur die drif getrek.
Die streek kan geen verrassings meer oplewer nie aangesien Saldanha en Pella reeds vir die uitspeelronde gekwalifiseer het.
Saldanha het met sy oorwinning van 47-20 oor Mamre ook reeds verseker dat hy die streekwenner sal wees.
Saldanha het die naweek 'n ruskans voordat hy die grafkelder in Pella besoek.
Hopefield, wat ná die eerste ronde beter rugby speel, het op sy tuisveld vir 'n verrassing gesorg toe die span Vredenburg met 27-26 geklop het. Hopefield sal die naweek na die Agterbaai reis waar 'n omgekrapte Albatros-span op hom wag.
Vredenburg sal wil vergoed vir die afgelope paar wedstryde en ná die oorwinning oor Saldanha is die span egter net 'n skadu van sy ou self wanneer hy Paternoster onthaal.
Paternoster het die naweek min moeite ondervind om Langebaan 37-17 te klop. Die kreefvangers het nou die vyfde plek op die punteleer in die visier en dit kan dalk net genoeg motivering wees.
Velddrif, wat 'n blaaskans geniet het, reis Langebaan toe en is in 'n stryd met St. Helenabaai om die derde plek op die punteleer gewikkel.